b'\n_START_ARTICLE_\nProplanetinis diskas\n_START_PARAGRAPH_\nProplanetinis diskas\xc2\xa0\xe2\x80\x93 tankus duj\xc5\xb3 ir dulki\xc5\xb3 debesis, besisukantis apie naujai susiformavusi\xc4\x85 \xc5\xbevaig\xc5\xbed\xc4\x99. I\xc5\xa1 esm\xc4\x97s tai yra akrecinis diskas.\n_START_SECTION_\nProplanetinio disko evoliucija\n_START_PARAGRAPH_\nProplanetiniai diskai, kaip ir j\xc5\xb3 centre esan\xc4\x8dios \xc5\xbevaig\xc5\xbed\xc4\x97s, susiformuoja i\xc5\xa1 molekulinio debesies (i\xc5\xa1 vieno molekulinio debesies susidaro daug \xc5\xbevaig\xc5\xbed\xc5\xbei\xc5\xb3). Kai dalis \xc5\xa1io debesies med\xc5\xbeiagos pasiekia kritin\xc4\xaf tank\xc4\xaf, jis pradeda trauktis veikiamas savo paties gravitacijos. D\xc4\x97l judesio kiekio momento tverm\xc4\x97s d\xc4\x97snio, debesiui traukiantis, jo sukimosi greitis did\xc4\x97ja, debesis plok\xc5\xa1t\xc4\x97ja, kol \xc4\xafgauna disko form\xc4\x85. Disko centre formuojasi pro\xc5\xbevaig\xc5\xbed\xc4\x97\xc2\xa0\xe2\x80\x93 temperat\xc5\xabra ir sl\xc4\x97gis did\xc4\x97ja, kol pasidaro pakankamas prasid\xc4\x97ti termobranduolin\xc4\x97ms reakcijoms. Taip disko centrin\xc4\x97je dalyje susiformuoja \xc5\xbevaig\xc5\xbed\xc4\x97, apie kuri\xc4\x85 sukasi med\xc5\xbeiagos diskas. \xc5\xa0is med\xc5\xbeiagos diskas b\xc4\x97gant laikui i\xc5\xa1nyksta. Taip atsitikti gali d\xc4\x97l keli\xc5\xb3 prie\xc5\xbeas\xc4\x8di\xc5\xb3. Dalis med\xc5\xbeiagos i\xc5\xa1 vidin\xc4\x97s disko dalies, gali kristi \xc4\xaf \xc5\xbevaig\xc5\xbed\xc4\x99 (akrecija). Kita med\xc5\xbeiagos dalis, veikiant stipriam \xc5\xbevaig\xc5\xbed\xc4\x97s v\xc4\x97jui, gali b\xc5\xabti nup\xc5\xabsta \xc4\xaf tarp\xc5\xbevaig\xc5\xbedin\xc4\x99 erdv\xc4\x99. Taip pat manoma, kad i\xc5\xa1 dalies disko med\xc5\xbeiagos gali susiformuoti planetos.\n_START_SECTION_\nProplanetini\xc5\xb3 disk\xc5\xb3 steb\xc4\x97jimai\n_START_PARAGRAPH_\nDulki\xc5\xb3 debesys, apie planetas gali b\xc5\xabti aptikti, pagal stipresn\xc4\xaf spinduliavim\xc4\x85 infraraudon\xc5\xb3j\xc5\xb3 spinduli\xc5\xb3 diapazone. Taip pat, jie gali b\xc5\xabti nufotografuoti optiniais teleskopais. Tam, kad dulki\xc5\xb3 debesis ai\xc5\xa1kiau matyt\xc5\xb3si, fotografuojant \xc5\xbevaig\xc5\xbed\xc4\x97, gali b\xc5\xabti u\xc5\xbedengiama specialiu ekranu (koronografiniai steb\xc4\x97jimai)._NEWLINE_Yra \xc5\xbeinoma, kad proplanetiniai diskai egzistuoja apie Lyros Veg\xc4\x85, Tapytojo Bet\xc4\x85 bei kai kurias kitas \xc5\xbevaig\xc5\xbedes. Proplanetiniai diskai b\xc5\xabdingi Tauro T tipo \xc5\xbevaig\xc5\xbed\xc4\x97ms.\n_START_SECTION_\nProplanetiniai diskai ir planeti\xc5\xa1kieji \xc5\xabkai\n_START_PARAGRAPH_\nProplanetini\xc5\xb3 disk\xc5\xb3 nereikia painioti su planeti\xc5\xa1kaisiais \xc5\xabkais, kurie yra raudon\xc5\xb3j\xc5\xb3 mil\xc5\xbeini\xc5\xb3 paskutini\xc5\xb3 evoliucijos stadij\xc5\xb3 liekanos.'